KLASA: P-146/23

URBROJ: 711-02-02/07-2025-07

Zagreb, 2. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI i ZSSI/21), **u predmetu obveznika Ivana Anušića, OIB: ………….., potpredsjednika Vlade Republike Hrvatske i ministra obrane,** pokrenutom po službenoj dužnosti, na 66. sjednici održanoj 5. prosinca 2024. donijelo je sljedeću

**ODLUKU**

1. **Obveznik Ivan Anušić, potpredsjednik Vlade Republike Hrvatske i ministar obrane, propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u imovinskim karticama obveznika podnesenima 21. lipnja 2021., 9. prosinca 2021. i 26. siječnja 2023. te stanja imovine kako proizlazi iz podataka pribavljenih od nadležnih tijela, i to u dijelu „Podaci o nekretninama“:**

**- u odnosu na nekretnine upisane u zemljišnu knjigu Općinskog suda u Đakovu, Zemljišnoknjižni odjel Đakovo u k.o. Musić, zk.ul. br. …, ukupne površine 37.377,00 m², u suvlasništvu bračnog druga obveznika u 1/2 suvlasničkog dijela od 12. veljače 2020., a koje nekretnine nisu prijavljene istekom 2020. godine kada su stečene,**

**- u odnosu na nekretninu upisanu u zemljišnu knjigu Općinskog suda u Osijeku, Zemljišnoknjižni odjel Osijek u k.o. Antunovac, zk.ul. br. ….., ukupne površine 19.053,00 m², u suvlasništvu bračnog druga obveznika u 1/2 suvlasničkog dijela od 12. veljače 2020., a koja nekretnina nije prijavljena istekom 2020. godine kada je stečena,**

**povrijedio je članak 29. stavak 1. u svezi s člankom 10., 11. i 12. stavkom 3. ZSSI-a.**

1. **Za povredu ZSSI-a, opisanu pod točkom I. izreke, obvezniku Ivanu Anušiću se izriče novčana sankcija u iznosu od 1.000,00 EUR.**
2. **Nalaže se obvezniku Ivanu Anušiću da u roku od 15 dana od dostave ove Odluke uplati novčanu sankciju iz točke II. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-……………..-14623.**
3. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika, kao i na imovini obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
4. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je 8. listopada 2024. odlučilo da u predmetu P-146/23 postoje pretpostavke za pokretanje postupka vezano za moguću povredu odredbe članka 29. stavka 1. u svezi s člankom 10., 11. i 12. stavkom 3. ZSSI-a, kojima je propisana obveza istinitog i potpunog ispunjavanja imovinske kartice obveznika te dostavljanja objašnjenja o navodima iz podnesene imovinske kartice, o čemu je obvezniku dana 5. studenoga 2024. dostavljena obavijest KLASA: P-146/23, URBROJ: 711-02-01/07-2024-04 od 8. listopada 2024.

Povjerenstvo prvenstveno napominje da je u ovom konkretnom slučaju postupak protiv obveznika pokrenut sukladno odredbama ZSSI/21 koji je stupio na snagu 25. prosinca 2021., iako su moguće povrede Zakona o sprječavanju sukoba interesa učinjene za vrijeme važenja Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) i ZSSI/21. Naime, Povjerenstvo je zaprimilo dvije presude Visokoga upravnog suda Republike Hrvatske, i to presudu poslovnog broja UsII-66/2024-6 od 25. travnja 2024. u predmetu obveznika ………………… kao tužitelja zaprimljenu u Povjerenstvu 20. svibnja 2024. i presudu poslovnog broja UsII-50/2024-5 od 23. svibnja 2024. u predmetu obveznika …………………. kao tužitelja zaprimljenu u Povjerenstvu 2. srpnja 2024. U presudi poslovnog broja UsII-66/2024 Visoki upravni sud Republike Hrvatske zauzeo je stav da je Povjerenstvo kao tuženik „u obrazloženju osporavane odluke primijenio pogrešan Zakon, budući da je primijenio ZSSI/11., a postupak je započeo na temelju prijave 7. kolovoza 2023., podnesene u vrijeme važenja Zakona o sprječavanju sukoba interesa („Narodne novine“, 143/21. – dalje: ZSSI/21) koji je na snazi od 25. prosinca 2021. […] S obzirom da je postupak započeo na temelju prijave 7. kolovoza 2023., to je tuženik u konkretnom slučaju trebao primijeniti odredbe ZSSI/21.“. Isto tako, u presudi poslovnog broja UsII-50/2024-5 Visoki upravni sud Republike Hrvatske naveo je sljedeće: „Kako je Tuženik pokrenuo postupak protiv Tužitelja 31. siječnja 2022., to je bio dužan primijeniti onaj Zakon koji je bio na pravnoj snazi u vrijeme pokretanja postupka, a ne Zakon koji je prestao važiti 25. prosinca 2021. godine.“. Navedeno je istaknuto i u presudi istog suda poslovnog broja UsII-108/23-5 od 28. rujna 2023. u predmetu obveznika ……………… kao tužitelja zaprimljenu u Povjerenstvu 13. studenoga 2024. u kojoj je zauzet stav da je Povjerenstvo kao tuženik prilikom donošenja pobijanog rješenja trebalo primijeniti ZSSI/21 koji je stupio na snagu 25. prosinca 2021. i koji je bio na snazi u vrijeme pokretanja postupka (postupak je u konkretnom slučaju započeo zaključkom Povjerenstva od 30. kolovoza 2022. temeljem neanonimne prijave od 21. ožujka 2022.). Međutim, utvrđeno je da navedeno ne utječe na zakonitost osporavane odluke.

Slijedom navedenog, kako je Povjerenstvo dužno poštivati pravomoćne sudske odluke te je sukladno članku 45. ZSSI/21 pravna zaštita protiv odluka Povjerenstva osigurana upravo pred Visokim upravnim sudom Republike Hrvatske, to je ovaj postupak i materijalnopravno pokrenut sukladno odredbama ZSSI/21, a koji je na snazi od 25. prosinca 2021. Štoviše, Povjerenstvo naglašava kako u ovom konkretnom slučaju postoji kontinuitet pravne norme iz članka 27. u svezi s člancima 8. i 9. ZSSI/11 i pravne norme iz članka 29. stavka 1. u svezi s člancima 10., 11. i 12. stavkom 3. ZSSI/21 s obzirom da su navedene odredbe, u primjenjujućem dijelu, sadržajno istovjetne.

U tijeku postupka Povjerenstvo je izvršilo uvid u medijski članak s portala index.hr od 26. svibnja 2023., informativnu obavijest od 17. studenoga 2023., povijesni zemljišnoknjižni izvadak za zk.ul. br. ……, k.o. Antunovac i zk.ul. br. …., k.o. Musić, zaključak KLASA: 034-13/24-01/9, URBROJ: 711-02-02/04-2024-2 od 24. travnja 2024., očitovanje obveznika od 14. svibnja 2024., obavijest KLASA: P-146/23, URBROJ: 711-02-01/07-2024-04 od 8. listopada 2024. s povratnicom, očitovanje obveznika od 19. studenoga 2024. te u Registar obveznika i Registar imovinskih kartica koje vodi i ustrojava Povjerenstvo.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu toga Zakona, dok je točkom 34. propisano da su obveznici i župani, gradonačelnici, općinski načelnici te njihovi zamjenici.

Povjerenstvo je uvidom u Registar obveznika koji ustrojava, utvrdilo da je Ivan Anušić obnašao dužnost općinskog načelnika Općine Antunovac od 23. svibnja 2013. do 26. svibnja 2017., dužnost župana Osječko-baranjske županije u mandatu od 12. lipnja 2017. do 20. svibnja 2021. te u mandatu od 21. svibnja 2021. do 15. studenoga 2023., kao i da je u mandatu od 16. studenoga 2023. do 17. svibnja 2024. obnašao dužnost ministra u Ministarstvu obrane i potpredsjednika Vlade Republike Hrvatske, a navedeno obnaša i dalje u mandatu od 17. svibnja 2024. godine, pa je stoga Ivan Anušić obveznik ZSSI-a sukladno članku 3. stavku 1. točki 4. i 34. tog Zakona te je dužan postupati u skladu s njegovim odredbama.

Člankom 1. stavkom 2. ZSSI-a propisano je da je svrha toga Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Odredbom članka 6. stavka 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, dok je stavkom 2. istog članka propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali.

Člankom 5. stavkom 1. točkom 3. ZSSI-a propisano je da je član obitelji obveznika, u smislu toga Zakona, bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Nadalje, člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom, dok je stavkom 2. istog članka propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti. Stavkom 3. propisano je da su obveznici, koji su ponovno izabrani ili imenovani na istu dužnost, obvezni u roku od 30 dana od dana stupanja na istu dužnost podnijeti imovinsku karticu, dok je stavkom 4. propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Odredbom članka 11. stavka 4. ZSSI-a propisano je da prijava imovine stečene nasljeđivanjem sadrži i podatak od koga je nasljedstvo naslijeđeno, dok je stavkom 5. točkom 1. propisano da podaci o stečenoj imovini obuhvaćaju podatke o nekretninama u knjižnom i izvanknjižnom vlasništvu stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, u postupku naknade za imovinu koja je prijašnjim vlasnicima oduzeta od strane jugoslavenske komunističke vlasti, a koja je prenesena na općenarodnu imovinu, državno, društveno ili zadružno vlasništvo te na drugi način stečenim nekretninama od drugih osoba.

Isto tako, člankom 12. stavkom 1. ZSSI-a propisano je da je obveznik dužan istinito i potpuno ispuniti imovinsku karticu, uključujući pitanja o imovini, načinu stjecanja i izvorima sredstava, za sebe i za osobe o čijem je imovinskom stanju obvezan podnijeti izvješće, dok je stavkom 3. istog članka propisano da je na traženje Povjerenstva i u roku koji ono odredi obveznik dužan dostaviti dopune, objašnjenja i dokaze o navodima iz podnesene imovinske kartice.

Člankom 28. stavkom 1. ZSSI-a propisano je da će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad odnosno nerazmjer između prijavljene imovine iz podnesene imovinske kartice sukladno člancima 10. do 12. toga Zakona i stanja imovine kako proizlazi iz pribavljenih podataka nadležnih tijela iz članka 27. toga Zakona, dok je stavkom 2. istog članka propisano da je obveznik dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva, a o čemu je Povjerenstvo donijelo zaključak KLASA: 034-13/24-01/9, URBROJ: 711-02-02/04-2024-2 od 24. travnja 2024. godine.

Odredbom članka 29. stavka 1. ZSSI-a propisano je da će Povjerenstvo, ako obveznik ne dostavi Povjerenstvu pisano očitovanje iz članka 28. stavka 2. toga Zakona u roku od 15 dana ili ne priloži odgovarajuće dokaze na temelju kojih se osnovano može utvrditi da je stvarno imovinsko stanje bilo istovjetno prijavljenim podacima, a ne podacima pribavljenima od nadležnih tijela, pokrenuti postupak zbog povrede odredbi članka 10., članka 11. i članka 12. stavka 3. toga Zakona.

Povjerenstvo je po službenoj dužnosti otvorilo predmet provjere imovinskih kartica obveznika Ivana Anušića u odnosu na navode iz medijskog članka objavljenog na portalu index.hr dana 26. svibnja 2023., iz kojeg proizlazi da je navedeni obveznik u imovinskim karticama propustio prijaviti osam nekretnina koje glase na njegovu suprugu.

Predmet je temeljem članka 24. stavka 1. ZSSI/11 upućen u redovitu provjeru podataka iz članka 8. i 9. toga Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama tog Zakona i podzakonskih propisa donesenih na temelju tog Zakona, a koja se redovita provjera podataka, sukladno stavku 2. istog članka, provodi za svako podneseno izvješće o imovinskom stanju dužnosnika.

Uvidom u evidencije Povjerenstva utvrđeno je da su za provjeru u ovom postupku relevantne imovinske kartice koje je obveznik Ivan Anušić podnio Povjerenstvu 21. lipnja 2021. povodom ponovnog imenovanja/izbora na istu dužnost, 9. prosinca 2021. povodom promjene i 26. siječnja 2023. povodom godišnje obveze podnošenja za 2022. godinu. Uvidom u spomenute imovinske kartice je u navedenom postupku redovite provjere utvrđeno da je obveznik, u dijelu tih imovinskih kartica koji se odnosi na podatke o nekretninama, prijavio samo jednu nekretninu i to kuću u …………, ………………………, k.o. Antunovac, u vlasništvu ……………….., bračnog druga obveznika.

Uvidom u imovinsku karticu podnesenu 12. lipnja 2023. povodom ispravka podataka utvrđeno je da je obveznik, u odnosu na prethodno podnesene imovinske kartice, u dijelu koji se odnosi na podatke o nekretninama, uz ranije prijavljenu kuću u …………… prijavio i druge nekretnine, i to nekretnine upisane u:

- zemljišne knjige Općinskog suda u Đakovu, Zemljišnoknjižni odjel Đakovo, u zk.ul. br. ….., k.o. Musić kako slijedi:

- pašnjak u selu postojeći na zk.č.br. … površine 579 m2,

- oranica u selu postojeća na zk.č.br. …… površine 7193 m2,

- oranica u selu postojeća na zk.č.br. …… površine 12736 m2,

- vinograd Starčevi, Lišnjak postojeći na zk.č.br. …… površine 1442 m2,

- livadu površine 15427 m2,

- zemljišne knjige Općinskog suda u Osijeku, Zemljišnoknjižni odjel Osijek, u zk.ul. br. ….., k.o. Antunovac kako slijedi:

- Štadar oranica postojeća na zk.č.br. …… površine 19053 m2,

a sve kao suvlasništvo bračnog druga ……………….. s trećim osobama, koje je ista iza pok. ………………. (roditelj) stekla temeljem pravomoćnog rješenja o nasljeđivanju javnog bilježnika Tatjane Kovačev iz Osijeka broj UPP-OS-125/2019 (O-2381/2019) od 12. veljače 2020. godine.

Usporedbom OIB-a …………….. iz podnesenih imovinskih kartica obveznika Ivana Anušića i OIB-a …………………… navedenog u predmetnim zemljišnoknjižnim ulošcima, utvrđeno je kako je riječ o istoj osobi, odnosno o ……………………… kao bračnom drugu imenovanog obveznika.

Povjerenstvo je navedene nazive i brojeve čestica utvrdilo uvidom u odnosne zemljišnoknjižne uloške, a utvrđeno je i da je ……………., bračni drug obveznika, suvlasnik pobrojanih nekretnina u 1/2 dijela.

Povodom navedenih utvrđenja, Povjerenstvo je 24. travnja 2024. donijelo zaključak KLASA: 034-13/24-01/9, URBROJ: 711-02-02/04-2024-2 kojim je pozvalo obveznika da u roku od 15 dana od dana primitka zaključka dostavi Povjerenstvu očitovanje s potrebnim dokazima u odnosu na mogući nesklad između prijavljene imovine u imovinskim karticama od 21. lipnja 2021., 9. prosinca 2021. i 26. siječnja 2023. kako je to opisano te stanja imovine koje proizlazi iz podataka pribavljenih od nadležnih tijela u odnosu na gore navedene nekretnine.

U očitovanju na navedeni zaključak od 14. svibnja 2024. obveznik je od Povjerenstva zatražio da uzme u obzir okolnosti koje su bile u trenutku i nakon ostavinske rasprave i upisa nekretnina u zemljišnu knjigu. Naime, obveznik navodi da je ostavinska rasprava zaključena rješenjem o nasljeđivanju od 12. veljače 2020. godine. U veljači 2020. je u Hrvatskoj i svijetu počela kriza uzrokovana COVID-om 19 pa je zbog otežanog rada svih tijela javne uprave, pa i zemljišnoknjižnih odjela na sudovima, radu u timovima A i B onemogućen dolazak stranaka na sud. Navodi da protokom vremena, čekajući upis nekretnina, nije ažurirao imovinsku karticu jer je smatrao da je upis u zemljišnu knjigu općinskih sudova u Osijeku i Đakovu preduvjet za to. Zaključno, obveznik od Povjerenstva traži da uzme u obzir sve navedene općepoznate okolnosti te da ne pokrene postupak zbog povrede zakonskih odredbi o obveznom sadržaju imovinske kartice.

Povjerenstvo je uvidom u Zajednički informacijski sustav zemljišnih knjiga i katastra utvrdilo da je predmetno rješenje o nasljeđivanju od 12. veljače 2020., a u odnosu na nekretnine upisane u zk.ul. br. …., k.o. Musić, kod Općinskog suda u Đakovu zaprimljeno pod brojem Z-………….. dana 12. ožujka 2020. te je još istog dana doneseno, otpremljeno i u zemljišnim knjigama provedeno rješenje o upisu rješenja o nasljeđivanju u zemljišne knjige (uknjižba). Isto tako, a u odnosu na nekretninu upisanu u zk.ul. br. ……, k.o. Antunovac, rješenje o nasljeđivanju je kod Općinskog suda u Osijeku zaprimljeno pod brojem Z-………… dana 12. ožujka 2020. te je rješenje o upisu rješenja o nasljeđivanju u zemljišne knjige (uknjižba) doneseno, otpremljeno i u zemljišnim knjigama provedeno 13. ožujka 2020.

Temeljem navedenih činjeničnih utvrđenja, Povjerenstvo je dana 8. listopada 2024. donijelo obavijest KLASA: P-146/23, URBROJ: 711-02-01/07-2024-04 o postojanju pretpostavki za pokretanje postupka protiv obveznika vezano za moguću povredu odredbe članka 29. stavka 1. u svezi s člankom 10., 11. i 12. stavkom 3. ZSSI-a, a na koju se obavijest obveznik očitovao dopisom od 19. studenoga 2024. godine. U tom očitovanju obveznik prvenstveno moli Povjerenstvo da uzme u obzir činjenicu da je nakon uočenoga pogrešnog upisa ispravio sve podatke u imovinskoj kartici. U očitovanju iz svibnja 2024. su navedene okolnosti koje su bile u trenutku i nakon ostavinske rasprave i upisa nekretnina u zemljišnu knjigu. Obveznik je naveo da protekom vremena, čekajući upis nekretnina, nije ažurirao imovinsku karticu jer je smatrao da je upis u zemljišnu knjigu općinskih sudova u Osijeku i Đakovu preduvjet za to, a što nije na vrijeme uočio da je i učinjeno. Obveznik moli da se prilikom odmjeravanja tog očitovanja uzmu u obzir sve okolnosti koje je naveo, činjenicu da je ispravio podatke u imovinskoj kartici te da se ovaj postupak obustavi ili da se izrekne opomena.

S obzirom na sve navedeno, Povjerenstvo je iz sadržaja cjelokupnog spisa i pribavljenih podataka utvrdilo da je ………………., bračni drug obveznika Ivana Anušića, prethodno pobrojane nekretnine iz zk.ul. br. …, k.o. Musić i zk.ul. br. ….., k.o. Antunovac stekla temeljem pravomoćnog rješenja o nasljeđivanju iza pok. …………….. od 12. veljače 2020. kojeg je pod brojem UPP-OS-125/2019 (O-2381/2019) donio javni bilježnik Tatjana Kovačev iz Osijeka, a koje je rješenje podneseno na provedbu odnosnim sudovima 12. ožujka 2020. te je dana 12., odnosno 13. ožujka 2020. doneseno, otpremljeno i u odnosnim zemljišnim knjigama provedeno rješenje o upisu rješenja o nasljeđivanju u zemljišne knjige (uknjižba). S obzirom na stav Povjerenstva da je obveznik dužan prijaviti nekretnine stečene rješenjem o nasljeđivanju u imovinskoj kartici koja se odnosi na godinu u kojoj je to rješenje postalo pravomoćno, utvrđeno je da je obveznik predmetne nekretnine u suvlasništvu njegove supruge bio obvezan prijaviti već u imovinskoj kartici koju je obveznik Ivan Anušić podnio Povjerenstvu 21. lipnja 2021. Međutim, imenovani to nije učinio, niti je te nekretnine prijavio u daljnjim imovinskim karticama podnesenim 9. prosinca 2021. i 26. siječnja 2023., već je iste prijavio tek u imovinskoj kartici podnesenoj Povjerenstvu 12. lipnja 2023., slijedom čega je utvrđeno da je takvim svojim propustom imenovani obveznik povrijedio odredbe članka 29. stavka 1. u svezi s člankom 10., 11. i 12. stavkom 3. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 29. (očitovanje obveznika u slučaju nesklada odnosno nerazmjera prijavljene imovine), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obvezniku Ivanu Anušiću izreklo novčanu sankciju. Prilikom odmjeravanja vrste sankcije, Povjerenstvo je kao otegotnu okolnost uzelo u obzir činjenicu da je isti obveznik ZSSI-a od 2013. godine, dakle radi se o dugogodišnjem obvezniku koji je morao biti upoznat s odredbama ZSSI-a o sadržaju imovinskih kartica te po istima pravovremeno postupati.

U odnosu na visinu novčane sankcije, Povjerenstvo je kao otegotnu okolnost uzelo u obzir činjenicu da se u konkretnom slučaju radi o povredi u odnosu na čak tri imovinske kartice, da se radi o čak osam nekretnina supruge obveznika koje isti nije prijavio u tim imovinskim karticama, kao i da te nekretnine nisu bile prijavljene u imovinskim karticama više od dvije i pol godine od kada je obveznik iste bio dužan prijaviti pa u tom razdoblju javnost nije bila upoznata sa stjecanjem tih nekretnina, dok je kao olakotne okolnosti Povjerenstvo uzelo u obzir činjenicu da je obveznik naknadno ipak prijavio te nekretnine u imovinskoj kartici, kao i da isti nije imao ranije utvrđenih povreda odredbi ZSSI-a.

Stoga je izricanje novčane sankcije u iznosu od 1.000,00 eura primjereno svim utvrđenim činjenicama i navedenim okolnostima ovoga konkretnog slučaja.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivan Anušić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana